**Անդրեյ Լուտայ** (ռուս.՝ Андре́й Влади́мирович Лута́й, հուլիսի 24, 1986(1986-07-24), Բելգորոդ, ՌԽՖՍՀ, ԽՍՀՄ), ռուս գեղասահորդ։ Միջազգային դասի սպորտի վարպետ։ 2007 և 2008 թվականների Ռուսաստանի առաջնությունների արծաթե մեդալակիր։ 2009 թվականի Ռուսաստանի առաջնության բրոնզե մեդալակիր։ Եվրոպայի և աշխարհի առաջնությունների մասնակից։ Միջազգային ասպարեզում լավագույն նվաճումը Եվրոպայի առաջնությանը հինգերորդ հորիզոնականն է և աշխարհի առաջնությանը՝ 10-րդ հորիզոնականը։ 2005 թվականի Ձմեռային ունիվերսիադայում զբաղեցրել է 5-րդ հորիզոնականը։ Կրտսեր և մեծահասակների կարգի Գրան-պրիի մասնակից է։ Միջազգային մրցույթների հաղթող է։

Այժմ աշխատում է Բուլղարիայում՝ որպես գեղասահքի մարզիչ։

Կարիերա
-------

Անդրեյը գեղասահքով սկսել է զբաղվել իր հայրենի Բելգորոդում։ Նրա առաջին մարզիչը քույրն է եղել` Ելենա Անտյուֆեևան։ Երբ հայտնաբերվեց Անդրեյի մարզական տաղանդը, քույրն էր, որ նրան տեղափոխեց Սանկտ Պետերբուրգ՝ Ալեքսեյ Միշինի խումբ։

Առաջին կարևոր հաջողությանը Անդրեյը հասավ 2006/2007 մրցաշրջանում, երբ Մերձմոսկովյան Միտիշչաներում անցկացված Ռուսաստանի առաջնությունում զբաղեցրեց երկրորդ հորիզոնականը։ Նույն տարում էլ Եվրոպայի առաջնությունում զբաղեցրեց ավելի բարձր՝ 5-րդ հորիզոնականը։

Անդրեյը միջազգային դասի սպորտի վարպետ է։

Հաջորդ՝ 2007-2008 թվականների մրցաշրջանում, Անդրեյ Լուտայը *Skate America և Cup of Russia* Գրան-պրիի փուլերում այդքան էլ լավ հանդես չեկավ՝ գրավելով համապատասխանաբար 7-րդ և 9-րդ հորիզոնականները։ Ռուսաստանի առաջնությունում նա կրկնեց իր նախորդ տարվա արդյունքները, իսկ Եվրոպայի առաջնությունում զբաղեցրեց 8-րդ հորիզոնականը։

2008-2009 թվականների մրցաշրջանում Ա. Լուտայը հանդես է եկել *«Trophée Eric Bompard»*-ում։ Ելույթ ունենալով սերիայում՝ Ֆրանսիայում դարձավ 11-րդը, Ճապոնիայում` 8-րդը։ Ազգային առաջնությունում գրավեց երրորդ տեղը և մտավ ազգային հավաքականի կազմ՝ Եվրոպական առաջնությանը մասնակցելու համար։ 2009 թվականի Աշխարհի առաջնությանը՝ առաջին անգամ իր կարիերայի ընթացքում, ընդգրկվեց տասնյակում և Ռուսաստանի համար ապահովեց երկու տեղ՝ Վանկուվերում կայանալիք Օլիմպիական խաղերի համար։

Ձերբակալում ԱՄՆ-ում
-------------------

2009 թվականի նոյեմբերին՝ *Skate America* մրցաշարի ավարտից հետո, որտեղ զբաղեցրեց 10-րդ հորիզոնականը, Անդրեյ Լուտայը ձերբակալվեց Լեյք Փլեսիդ (Նյու Յորք (նահանգ), ԱՄՆ) քաղաքի ոստիկանների կողմից՝ ավտոմեքենաների գողության և հարբած վիճակում ավտոմեքենա վարելու համար։ Գեղասահորդը բանտարկվեց, իսկ նրան ազատելու համար նշանակվեց 200 հազար դոլար գրավ։ Նոյեմբերի 19-ին Լուտայն ազատ արձակվեց՝ գործի նախնական լսումներից հետո։ Ավտոմեքենայի գողության մեղադրանքները հանվեցին, սակայն երթևեկության կանոնների խախտման մասին մեղադրանքները մնացին։ Անդրեյ Լուտայի գործի հաջորդ դատական նիստը հետաձգվեց, քանի որ մեղադրող կողմը դատարան չներկայացավ։ Գեղասահորդին բաց թողեցին Ռուսաստան՝ ստորագրություն վերցնելով, որ նա առաջին իսկ պահանջի դեպքում կվերադառնա Լեյք Փլեսիդի։

2009 թվականի նոյեմբերի 25-ին Ռուսաստանի Գեղասահքի ֆեդերացիայի նախագահությունը սպորտային ռեժիմը խախտելու համար Անդրեյ Լուտային հանեց 2009-2010 թվականների մրցաշրջանի ազգային հավաքականի կազմից և զրկեց նրան համառուսական ու միջազգային մրցումներին մասնակցելու իրավունքից՝ մինչև 2010 թվականի նոյեմբերի 15-ը։

Մարզչական կարիերա
-----------------

Որակազրկումից հետո Անդրեյը սպորտ չվերադարձավ։ Ներկա պահին նա աշխատում է Բուլղարիայում՝ որպես գեղասահքի մարզիչ։ Մասնավորապես, նա մարզում է վրացական ծագումով բուլղարացի գեղասահորդ Գեորգի Քենչաձեին։

Անձնական կյանք
--------------

2010 թվականի ապրիլին Անդրեյն ամուսնացավ բուլղարացի գեղասահորդուհու՝ Իննա ԴԵմիրևայի (Իննան Ալբենա Դենկովայի քույրն է) հետ։ Վերջինս նախկինում հանդես էր գալիս Յուրի Կուրակիի հետ։ 2010 թվականի սեպտեմբերին ծնվեց նրանց դուստրը՝ Սիլվիան։

Սպորտային ձեռքբերումներ
-----------------------

| Մրցումներ/մրցաշրջան | 2002-2003 | 2003-2004 | 2004-2005 | 2005-2006 | 2006-2007 | 2007-2008 | 2008-2009 | 2009-2010 |
| --- | --- | --- | --- | --- | --- | --- | --- | --- |
| Գեղասահքի աշխարհի առաջնություն |  |  |  |  | 20 |  | 10 |  |
| Գեղասահքի Եվրոպայի առաջնություն |  |  |  |  | 5 | 8 | 7 |  |
| Գեղասահքի Ռուսաստանի առաջնություն | 8 | 4 | 7 | 7 | 2 | 2 | 3 |  |
| Գրան-Պրիի փուլեր. *Cup of Russia* |  |  |  |  |  | 9 |  |  |
| Գրան-Պրիի փուլեր. *Trophée Eric Bompard* |  |  |  |  |  |  | 11 |  |
| Գրան-Պրիի փուլեր. *Skate America* |  |  |  |  |  | 7 |  | 10 |
| Գրան-Պրիի փուլեր. *NHK Trophy* |  |  |  |  |  |  | 9 |  |
| *Finlandia Trophy* մրցաշարեր |  |  |  |  |  |  | 8 |  |
| Կարլ Մեմորի հուշամրցաշար |  |  |  |  | 1 |  |  |  |
|

Ծանոթագրություններ
------------------

1. ↑  Russian skater gets stolen car, DWI charge in NY(չաշխատող հղում)
 (անգլ.)
2. ↑  Российский фигурист Андрей Лутай, арестованный в США, выпущен из-под стражи (ռուս.)
3. ↑  Российского фигуриста Андрея Лутая могут не выпустить из США
4. ↑  Лутай вернулся в Россию
5. ↑  "Постановление Президиума Федерации «Об Андрее Лутае»". Արխիվացված է the original 2009 թ․ դեկտեմբերի 19-ին. Retrieved 2019 թ․ փետրվարի 11. `{{cite web}}`: Unknown parameter `|dead-url=` ignored (`|url-status=` suggested) (help)
6. ↑  Г.Кенчадзе(անգլ.) Չմշկորդների միջազգային միության պաշտոնական կայքում
7. ↑  Сборная тропа хоро на сватба в София Archived 2012-11-22 at the Wayback Machine. (բուլղ.)
8. ↑  Алексей Мишин: «В условиях смены первых номеров сборной России у Лутая есть шанс»

Արտաքին հղումներ
----------------

* Андрей Лутай на fsnews Archived 2009-08-26 at the Wayback Machine.(ռուս.)
* Официальный сайт А.Лутая (ռուս.)